text: 6.a er klar, parat til at svare smart
  08 februar 2017 kl. 10.48
  Kolding Realskoles 6. klasse skal om lidt vise, hvor kloge de egentlig er i konkurrencen om at blive Danmarks klogeste 6. klasse.
  Nu er der ikke længe til. Onsdag eftermiddag skal eleverne i 6. a på Kolding Realskole vise, hvor stor deres paratviden er. De er nemlig en af de otte 6. klasser, der deltager i landsfinalerne i konkurrencen Smart Parat Svar.
  Klassen glæder sig til at se, hvor langt de kan nå i konkurrencen, men de er også nervøse for udfaldet.
  - Jeg hader virkelig at tabe. Det tror jeg, der er flere, der gør. Det er det, jeg frygter allermest, siger eleven Gustav, der er klassens holdkaptajn. 
  Konkurrencen foregår i Odense, og alle finalister kommer fra hver sin region. I januar kvalificerede klassen fra Kolding, der kalder sig Real Power, sig ved at vinde regionalfinalerne i Vejle.
  Der ligger lidt af et pres på holdkaptajnens skulder. Klassekammeraterne mener nemlig, at han er den klogeste. 
  - Det kan godt være, der er nogle ting, jeg kan, som nogen af de andre ikke kan. Men så er der rigtig mange, der kan noget, som jeg ikke kan, siger Gustav. 
  Se med, hvordan det går Gustav og resten af 6. a, når vi på TV SYD + sender live fra finalerne fra kl. 12.30-14.30 i dag.
  
  